b'\n_START_ARTICLE_\nToyohara Chikanobu\n_START_SECTION_\nNoms\n_START_PARAGRAPH_\nChikanobu signava les seves obres com a "Yoshu Chikanobu" (\xe6\xa5\x8a\xe6\xb4\xb2\xe5\x91\xa8\xe5\xbb\xb6). Aquest era el seu goh. El seu nom real era Hashimoto Naoyoshi (\xe6\xa9\x8b\xe6\x9c\xac\xe7\x9b\xb4\xe7\xbe\xa9), que es va publicar en el seu obituari._NEWLINE_Moltes de les seves primeres obres estaven signades "Estudi de Yoshu Chikanobu" (\xe6\xa5\x8a\xe6\xb4\xb2\xe9\xbd\x8b\xe5\x91\xa8\xe5\xbb\xb6) Yoshu-sai Chikanobu. Almenys hi ha un tr\xc3\xadptic del 12\xc2\xa0Meiji (1879) signat "Yoshu Naoyoshi" (\xe6\xa5\x8a\xe6\xb4\xb2\xe7\x9b\xb4\xe7\xbe\xa9). _NEWLINE_El retrat de l\xe2\x80\x99Emperador Meiji que hi ha al Museu Brit\xc3\xa0nic est\xc3\xa0 inscrit "dibuixat per Yoshu Chikanobu a petici\xc3\xb3 especial" (\xe6\x87\x89\xe9\x9c\x80\xe8\xb1\x8a\xe5\x8e\x9f\xe5\x91\xa8\xe5\xbb\xb6\xe7\xad\x86) motome ni \xc5\x8djite Yoshu Chikanobu hitsu._NEWLINE_No han aparegut obres que estiguin signades "Toyohara Chikanobu".\n_START_SECTION_\nCarrera militar\n_START_PARAGRAPH_\nChikanobu era un criat del clan Sakakibara del domini Takada, a la prov\xc3\xadncia d\'Echigo. Despr\xc3\xa9s del col\xc2\xb7lapse del shogunat Tokugawa, es va unir als Shogitai i va lluitar en la Batalla de Ueno. _NEWLINE_Es va unir als partidaris de Tokugawa a Hakodate, Hokkaid\xc5\x8d, on va lluitar en la Batalla d\'Hakodate a la fortalesa de Gory\xc5\x8dkaku. Va servir sota el lideratge d\'Enomoto Takeaki i Otori Keisuke; i es va fer fam\xc3\xb3s pel seu coratge._NEWLINE_Amb la rendici\xc3\xb3 dels Shogitai, va ser lliurat junt amb altres a les autoritats del domini Takada.\n_START_SECTION_\nCarrera art\xc3\xadstica\n_START_PARAGRAPH_\nEl 1875 (Meiji 8), va decidir intentar de viure com a artista. Va viatjar a T\xc3\xb2quio i va trobar una feina com a artista per al Kaishin Shimbun. A m\xc3\xa9s, va produir obres nishiki-e. _NEWLINE_Quan era molt jove, havia estudiat a l\'escola Kano de pintura, per\xc3\xb2 el seu inter\xc3\xa8s es va desviar cap a l\'ukiyo-e. Va estudiar amb un deixeble de Keisai Eisen i, llavors, es va unir a l\'escola d\'Ichiy\xc5\xabsai Kuniyoshi; durant aquest per\xc3\xadode, es va fer anomenar Yoshitsuru. Despr\xc3\xa9s de la mort de Kuniyoshi, va estudiar amb Kunisada.  Tamb\xc3\xa9 es feia anomenar Yoshu._NEWLINE_Com molts artistes d\'ukiyo-e, Chikanobu va dirigir la seva atenci\xc3\xb3 cap a una gran varietat de temes. La seva obra considerava des de la mitologia japonesa fins a la representaci\xc3\xb3 dels camps de batalla de la seva \xc3\xa8poca o les modes femenines. Igual que altres artistes d\'aquest per\xc3\xadode, tamb\xc3\xa9 va retratar actors kabuki en algun personatge, i \xc3\xa9s ben conegut per les seves impressions de les poses mie de les produccions kabuki. _NEWLINE_Chikanobu era conegut com a mestre del bijinga, imatges de dones boniques, i per il\xc2\xb7lustrar els canvis que es produ\xc3\xafen en la moda femenina, inclosos els vestits tradicionals i els occidentals. La seva obra il\xc2\xb7lustrava els canvis dels pentinats i el maquillatge amb el pas del temps. Per exemple, en les imatges de Chikanobu en el Mirall de les \xc3\xa8poques (1897), els pentinats de l\'era Tenmei, 1781-1789 es diferencien dels de l\'era Keio, 1865-1867. _NEWLINE_La seva obra captura la transici\xc3\xb3 de l\'\xc3\xa8poca dels samurai a la modernitat Meiji, exemplificant el caos art\xc3\xadstic del per\xc3\xadode Meiji el concepte de "furumekashii/imamekashii". _NEWLINE_Chikanobu \xc3\xa9s un artista destacat del per\xc3\xadode Meiji, per\xc3\xb2 de vegades els seus temes venien d\'\xc3\xa8poques hist\xc3\xb2riques anteriors. Per exemple, un gravat il\xc2\xb7lustra un incident durant el terratr\xc3\xa8mol de l\'Edo Ansei del 1855. _NEWLINE_El principi del per\xc3\xadode Meiji estava marcat pels conflictes entre les forces samurai en litigi amb diferents punts de vista sobre l\'acabament de l\'a\xc3\xafllament autoimposat del Jap\xc3\xb3 i sobre el proc\xc3\xa9s de canvi en la relaci\xc3\xb3 entre la cort imperial i el shogunat Tokugawa. Va crear un ventall d\'impressions i escenes de la Rebel\xc2\xb7li\xc3\xb3 de Satsuma i de Saig\xc5\x8d Takamori._NEWLINE_Alguns d\'aquests gravats il\xc2\xb7lustraven el per\xc3\xadode de malestar nacional i altres temes d\'inter\xc3\xa8s actual, inclosos gravats com la imatge del 1882 de l\'incident d\'Imo, tamb\xc3\xa9 conegut com l\'incident de Jingo (\xe5\xa3\xac\xe5\x8d\x88\xe4\xba\x8b\xe5\xa4\x89 jingo jihen). _NEWLINE_Els gravats b\xc3\xa8l\xc2\xb7lics (\xe6\x88\xa6\xe4\xba\x89\xe7\xb5\xb5) sens\xc5\x8d-e de Chikanobu apareixien en format de tr\xc3\xadptic. Aquestes obres van documentar la Primera Guerra sinojaponesa del 1894-1895. Per exemple, Vict\xc3\xb2ria a Asan es va publicar amb una explicaci\xc3\xb3 contempor\xc3\xa0nia de la batalla del 29 de juliol del 1894._NEWLINE_D\'entre els que van estar influenciats per Chikanobu, hi havia Nobukazu (\xe6\xa5\x8a\xe6\x96\x8e\xe5\xbb\xb6\xe4\xb8\x80) Y\xc5\x8dsai Nobukazu i Gyokuei (\xe6\xa5\x8a\xe5\xa0\x82\xe7\x8e\x89\xe8\x8b\xb1) Y\xc5\x8dd\xc5\x8d Gyokuei.\n_START_SECTION_\nFormats\n_START_PARAGRAPH_\nCom la majoria dels seus contemporanis, va treballar principalment en el format tate-e \xc5\x8dban. Hi ha un bon nombre de s\xc3\xa8ries d\'un sol panell, aix\xc3\xad com molts altres gravats en aquest format que no formen part de cap s\xc3\xa8rie. _NEWLINE_Va produir diverses s\xc3\xa8ries en el format yoko-e \xc5\x8dban, que normalment es doblegaven al trav\xc3\xa9s per produir un \xc3\xa0lbum. _NEWLINE_Tot i que, sobretot, se\'l coneix pels seus tr\xc3\xadptics, tamb\xc3\xa9 s\xc3\xb3n coneguts temes i s\xc3\xa8ries individuals i dues s\xc3\xa8ries de d\xc3\xadptics. Se\'n coneixen com a m\xc3\xadnim dos gravats pol\xc3\xadptics. _NEWLINE_Tamb\xc3\xa9 es pot trobar la seva signatura en els dibuixos lineals i les il\xc2\xb7lustracions d\'un cert nombre d\'ehon (\xe7\xb5\xb5\xe6\x9c\xac), que eren principalment de car\xc3\xa0cter hist\xc3\xb2ric. A m\xc3\xa9s, hi ha una certa quantitat de fulls de sugoroku (\xe3\x81\x99\xe3\x81\x94\xe3\x82\x8d\xe3\x81\x8f) amb la seva signatura que encara existeixen, i si m\xc3\xa9s no un gravat en el format kakemono-e va ser produ\xc3\xaft en els seus \xc3\xbaltims anys.'